CELEX: C2005/182/41
Language: da
Date: 2005-07-23 00:00:00
Title: Sag C-128/05: Sag anlagt den 18. marts 2005 af Kommissionen for De Europæiske Fællesskaber mod Republikken Østrig

23.7.2005   
            
            
               DA
            
            
               Den Europæiske Unions Tidende
            
            
               C 182/21
            
         Sag anlagt den 18. marts 2005 af Kommissionen for De Europæiske Fællesskaber mod Republikken Østrig
   (Sag C-128/05)
   (2005/C 182/41)
   Processprog: tysk
   Ved De Europæiske Fællesskabers Domstol er der den 18. marts 2005 anlagt sag mod Republikken Østrig af Kommissionen for De Europæiske Fællesskaber ved Dr. Dimitris Triantafyllou, som befuldmægtiget, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Det fastslås, at Republikken Østrig har tilsidesat sine forpligtelser i henhold til artikel 2, 6, artikel 9, stk. 2, litra b), artikel 17, 18 og artikel 22, stk. 3-5, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (1), idet Republikken Østrig tillader, at afgiftspligtige personer, der ikke er etableret i Østrig, men som udfører personbefordring i Østrig, ikke indgiver afgiftsangivelse eller betaler merværdiafgiftens nettobeløb, når deres opnåede årlige omsætning i Østrig ligger under 22 000 EUR, idet man i dette tilfælde går ud fra, at det skyldige merværdiafgiftsbeløb er lig med den fradragsberettigede merværdiafgift, og at anvendelsen af den forenklede ordning dermed er afhængig af, at den østrigske merværdiafgift ikke anføres på henholdsvis fakturaerne og på de dokumenter, der træder i stedet for disse.
            
         
               —
            
            
               Republikken Østrig tilpligtes at betale sagens omkostninger.
            
         Søgsmålsgrunde og væsentligste argumenter:
   For afgiftspligtige, der udfører international personbefordring, og som er etableret i andre medlemsstater eller i tredjelande, har der i Østrig siden den 1. april 2002 været en forenklet ordning gældende. Det tillades, at disse afgiftspligtige personer ikke indgiver afgiftsangivelse eller betaler merværdiafgiftens nettobeløb, når deres opnåede årlige omsætning i Østrig ikke overstiger 22 000 EUR. Ordningen går ud fra, at den skyldige merværdiafgift svarer til den fradragsberettigede merværdiafgift. Samtidig må de afgiftspligtige personer, der gør brug af denne ordning, ikke anføre den østrigske merværdiafgift på deres fakturaer eller på de dokumenter, der træder i stedet for disse.
   Denne ordning er ikke i overensstemmelse med bestemmelserne i Rådets direktiv 77/388/EØF af 17. maj 1977 (»sjette momsdirektiv«) og Rådets beslutning 2001/242/EF af 19. marts 2001.
   Kommissionen anfører, at det nævnte direktiv ganske vist indeholder muligheden for faste ordninger for små virksomheder, men at det i den østrigske ordning anvendte begreb »små virksomheder« — omsætning i Østrig under 22 000 EUR — ikke modsvarer det fællesskabsretlige begreb »små virksomheder«, der skal fortolkes ensartet. Det er desuden ikke bevist, at den faste østrigske ordning ikke medfører afgiftsnedsættelse, der går ud over den forenkling, som nævnte direktivs artikel 24, stk. 1, tilsigter at tillade. Fritagelsen fra diverse pligter til at aflægge regnskab og indgive afgiftsangivelse og lønregnskaber udgør endvidere det formelle aspekt af den uforholdsmæssige forenkling.
   Kommissionen påstår, at den omtvistede østrigske ordning heller ikke kan accepteres på grundlag af den nævnte rådsbeslutning. Denne beslutning bemyndiger, under fravigelse af nævnte direktivs artikel 11, Republikken Østrig til fra den 1. januar 2001 og indtil den 31. december 2005 at afgiftsberigtige international personbefordring, som udføres af afgiftspligtige personer, der ikke er etableret i Østrig ved hjælp af motorkøretøjer, som ikke er indregistreret i Østrig, men denne undtagelse er imidlertid udtrykkelig betinget af, at den i Østrig tilbagelagte strækning beskattes på grundlag af et gennemsnitligt beskatningsgrundlag pr. person og pr. kilometer.
   
      (1)  EFT 1977 L 145, s. 1.